L-Unjoni Ewropea u l-Istati Membri tagħha llum wegħdu aktar minn € 3 biljun biex jassistu lill-poplu Sirjan fis-Sirja kif ukoll lir-refuġjati u lill-komunitajiet li jospitawhom fil-pajjiżi ġirien għas-sena 2016. L-impenn jittriplika l-appoġġ tal-UE offrut fl-aħħar konferenza tad-donaturi fil-Kuwajt fil-31 ta' Marzu 2015, u dan minbarra l-€ 5 biljun li l-UE diġà impenjat b'reazzjoni għall-akbar kriżi umanitarja mit-Tieni Gwerra Dinjija 'l hawn. Dan tħabbar waqt il-Konferenza dwar l-Appoġġ għas-Sirja u r-Reġjun ospitata mir-Renju Unit, il-Ġermanja, in-Norveġja, il-Kuwajt u n-Nazzjonijiet Uniti mill-President tal-Kunsill Ewropew, Donald Tusk, u r-Rappreżentant Għoli/Viċi President Federica Mogherini. Tusk u Mogherini rrappreżentaw lill-UE flimkien ma' Johannes Hahn, il-Kummissarju għall-Politika Ewropea tal-Viċinat u għat-Tkabbir u Christos Stylianides, il-Kummissarju għall-Għajnuna Umanitarja u l-Ġestjoni tal-Kriżijiet. Il-konferenza bbażata f'Londra ġibdet mexxejja ta' 'l fuq minn 70 delegazzjoni. Il-President tal-Kunsill Ewropew Tusk wassal messaġġ ta' tama: "B'din il-wegħda nittamaw li noffru ħajja aħjar lil miljuni ta' nies. Ir-refuġjati ma tantx kellhom għażla għajr li jaħarbu minn pajjiżhom. Ħafna minnhom tilfu kollox. U issa, wara ħafna snin ta' kunflitt, in-nies qatgħu qalbhom. Għandna l-obbligu morali li nerġgħu nagħtuhom tama." Ir-RGħ/VP Mogherini fakkret li soluzzjoni politika biss tista' ttemm it-tbatija kbira esperjenzata mill-poplu Sirjan u tenniet l-appoġġ sħiħ tal-UE għall-isforzi tal-Mibgħut Speċjali tan-NU Staffan de Mistura biex jiżgura taħditiet ta' paċi kostruttivi. Żiedet tgħid: "Bħala Unjoni Ewropea, nikkondividu r-responsabbiltà mal-komunità internazzjonali kollha li tiġi salvata s-Sirja, għall-ġid taċ-ċittadini tagħha u tar-reġjun kollu. Għalhekk qed inressqu proposti biex inżidu l-impenn eżistenti tagħna ta' dawn l-aħħar ħames snin, li matulhom l-UE diġà kienet id-donatur ewlieni fir-rigward tal-kriżi fis-Sirja. Filwaqt li nipprovdu għajnuna umanitarja u għall-iżvilupp, u nipproponu appoġġ ekonomiku u finanzjarju f'forom differenti anki għall-Ġordan u l-Libanu, aħna nibqgħu naħdmu għal transizzjoni politika fis-Sirja li tista' ttemm il-gwerra. It-taħdidiet intra-Sirjani f'Ġinevra fetħu tieqa ta' opportunità. Din it-tieqa mhux ser tkun miftuħa għal dejjem, u huwa kruċjali li l-partijiet kollha jipparteċipaw b'mod kostruttiv fi djalogu li jeħtieġ li jwassal għal riżultati konkreti fuq il-post. L-UE u l-Istati Membri tagħha ser ikomplu jipprovdu għajnuna vitali, iżda ser jinsistu wkoll mal-partijiet kollha biex jiżguraw aċċess għal dawk fil-bżonn fis-Sirja, isir progress fuq il-waqfien mill-ġlied u tiġi protetta l-popolazzjoni ċivili. Il-ħidma umanitarja u l-isforzi diplomatiċi jridu jimxu id f'id: dawn jistgħu jsaħħu lil xulxin, jew idgħajfu lil xulxin. L-UE hija impenjata li jirnexxu t-tnejn Matul l-aħħar ħames snin, il-gwerra kkawżat il-mewt ta' aktar minn 250,000 ruħ, il-parti l-kbira minnhom nies ċivili, filwaqt li aktar minn 18-il miljun ruħ huma fil-bżonn ta' assistenza, inklużi 13.5 miljun ruħ ġewwa s-Sirja. Il-gwerra wasslet għal spostamenti kbar ġewwa l-pajjiż (6.5 miljun ruħ spostati internament) u lil hinn minnu. B'aktar minn 4.6 miljun ruħ maħruba prinċipalment fil-Libanu, il-Ġordan u t-Turkija, il-gwerra kellha impatt profond fuq il-pajjiżi ġirien tas-Sirja. L-ospitalità u l-ġenerożità kontinwa tal-pajjiżi ġirien tas-Sirja u speċjalment il-komunitajiet li qegħdin jospitaw ir-refuġjati hija ferm apprezzata mill-komunità internazzjonali. Fil-Konferenza ta' Londra, l-UE ħabbret l-intenzjoni tagħha li żżid b'mod sostanzjali l-appoġġ tagħha b'mod partikolari għall-Libanu u l-Ġordan, iż-żewġ pajjiżi bl-akbar għadd ta' refuġjati f'termini tal-proporzjon ta' refuġjati fil-konfront tal-popolazzjoni ospitanti. L-UE hija lesta li tibda tinnegozja 'Patti tal-UE' maż-żewġ pajjiżi, biex issaħħaħ ir-rabtiet politiċi, ekonomiċi, kummerċjali u soċjali tagħha magħhom filwaqt li ttejjeb il-kundizzjonijiet tal-għajxien tar-refuġjati u tal-komunitajiet ospitanti affettwati.